CELEX: 32021D1780
Language: fi
Date: 2021-10-05 00:00:00
Title: Neuvoston täytäntöönpanopäätös (EU) 2021/1780, annettu 5 päivänä lokakuuta 2021, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta

11.10.2021   
               
               
                  FI
               
               
                  Euroopan unionin virallinen lehti
               
               
                  L 360/122
               
            
         NEUVOSTON TÄYTÄNTÖÖNPANOPÄÄTÖS (EU) 2021/1780,
         annettu 5 päivänä lokakuuta 2021,
         luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan ensimmäisen alakohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Direktiivin 2006/112/EY 287 artiklan 14 kohdan mukaan Puolan tasavalta, jäljempänä ’Puola’, voi myöntää vapautuksen arvonlisäverosta (alv) sellaisille verovelvollisille, joiden vuosittainen liikevaihto kansallisena valuuttana on sen liittymispäivänä voimassa olleen muuntokurssin mukaan laskettuna enintään 10 000 euroa.
                  
               
                     (2)
                  
                  
                     Neuvoston päätöksessä 2009/790/EY (2) annetaan Puolalle lupa ottaa käyttöön direktiivin 2006/112/EY 287 artiklasta poikkeava erityistoimenpide, jolla vapautetaan arvonlisäverosta sellaiset verovelvolliset, joiden vuosiliikevaihto kansallisena valuuttana vastaa enintään 40 000:ta euroa, jäljempänä ’poikkeava toimenpide’.
                  
               
                     (3)
                  
                  
                     Puolalle annettiin neuvoston täytäntöönpanopäätöksellä (EU) 2018/1919 (3) lupa jatkaa poikkeavan toimenpiteen soveltamista 31 päivään joulukuuta 2021 asti tai sellaisen direktiivin voimaantuloon asti, jolla muutetaan direktiivin 2006/112/EY 281–294 artiklan säännöksiä, sen mukaan, kumpi näistä ajankohdista on aikaisempi.
                  
               
                     (4)
                  
                  
                     Puola on pyytänyt 1 päivänä maaliskuuta 2021 komissioon saapuneeksi rekisteröidyllä kirjeellä komissiolta lupaa jatkaa poikkeavan toimenpiteen soveltamista 31 päivään joulukuuta 2024 asti, jäljempänä ’pyyntö’.
                  
               
                     (5)
                  
                  
                     Komissio toimitti direktiivin 2006/112/EY 395 artiklan 2 kohdan toisen alakohdan mukaisesti pyynnön muille jäsenvaltioille Kyprosta lukuun ottamatta 25 päivänä maaliskuuta 2021 päivätyllä kirjeellä ja Kyprokselle 26 päivänä maaliskuuta 2021 päivätyllä kirjeellä. Komissio ilmoitti Puolalle 29 päivänä maaliskuuta 2021 päivätyllä kirjeellä, että sillä oli kaikki pyynnön arviointiin tarvittavat tiedot.
                  
               
                     (6)
                  
                  
                     Poikkeava toimenpide on komission 25 päivänä kesäkuuta 2008 annetun tiedonannon ”Pienet ensin” – Eurooppalaisia pk-yrityksiä tukeva aloite (”Small Business Act”) tavoitteiden mukainen.
                  
               
                     (7)
                  
                  
                     Puolan toimittamista tiedoista ilmenee, että poikkeavalla toimenpiteellä on vain hyvin vähäinen vaikutus lopullisessa kulutusvaiheessa kannettavien Puolan saamien verotulojen kokonaismäärään. Verovelvolliset voivat edelleen päättää kuulua tavanomaisten alv-järjestelyjen piiriin.
                  
               
                     (8)
                  
                  
                     Neuvoston asetuksen (EU, Euratom) 2021/769 (4) tultua voimaan Puola ei tee kompensaatiolaskelmaa koskien alv-perusteisia omia varoja varainhoitovuoden 2021 selvityksestä alkaen.
                  
               
                     (9)
                  
                  
                     Koska poikkeava toimenpide vaikuttaa myönteisesti yksinkertaistamalla arvonlisäverovelvoitteita vähentämällä pieniin yrityksiin niiden hallinnollista rasitusta ja kustannuksia, Puolalle olisi annettava lupa jatkaa poikkeavan toimenpiteen soveltamista.
                  
               
                     (10)
                  
                  
                     Neuvoston direktiivillä (EU) 2020/285 (5) muutettiin direktiivin 2006/112/EY 281–294 artiklaa pienten yritysten erityisjärjestelmän osalta ja vahvistettiin uusia sääntöjä, jotka koskevat pieniä yrityksiä, mukaan lukien jäsenvaltion määrittämä vuosittaisen liikevaihdon enintään 85 000 euron raja-arvo tai kansallisena valuuttana ilmaistu vasta-arvo.
                  
               
                     (11)
                  
                  
                     Poikkeavan toimenpiteen soveltamisen jatkamiselle olisi asetettava aikaraja. Aikarajan olisi oltava riittävä, jotta raja-arvon vaikuttavuus ja asianmukaisuus pystytään arvioimaan. Lisäksi direktiivi (EU) 2020/285 velvoittaa jäsenvaltiot antamaan ja julkaisemaan kyseisen direktiivin 1 artiklan noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 2024 ja soveltamaan niitä 1 päivästä tammikuuta 2025. Tästä syystä on aiheellista antaa Puolalle lupa soveltaa poikkeavaa toimenpidettä 31 päivään joulukuuta 2024 asti.
                  
               
                     (12)
                  
                  
                     Päätös 2009/790/EY olisi sen vuoksi muutettava vastaavasti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan päätöksen 2009/790/EY 2 artikla seuraavasti:
            
               
                  ”2 artikla
                  Tätä päätöstä sovelletaan 1 päivästä tammikuuta 2010 alkaen 31 päivään joulukuuta 2024 asti.”
               
            
         
         
            2 artikla
            Tämä päätös tulee voimaan päivänä, jona se annetaan tiedoksi.
         
         
            3 artikla
            Tämä päätös on osoitettu Puolan tasavallalle.
         
         
            Tehty Luxemburgissa 5 päivänä lokakuuta 2021.
            
               
                  Neuvoston puolesta
               
               
                  Puheenjohtaja
               
               A. ŠIRCELJ
            
         
         
            (1)  EUVL L 347, 11.12.2006, s. 1.
         
            (2)  Neuvoston päätös 2009/790/EY, tehty 20 päivänä lokakuuta 2009, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 283, 30.10.2009, s. 53).
         
            (3)  Neuvoston täytäntöönpanopäätös (EU) 2018/1919, annettu 4 päivänä joulukuuta 2018, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 311, 7.12.2018, s. 32).
         
            (4)  Neuvoston asetus (EU, Euratom) 2021/769, annettu 30 päivänä huhtikuuta 2021, arvonlisäverosta kertyvien omien varojen lopullisesta yhdenmukaisesta kantomenettelystä annetun asetuksen (ETY, Euratom) N:o 1553/89 muuttamisesta (EUVL L 165, 11.5.2021, s. 9).
         
            (5)  Neuvoston direktiivi (EU) 2020/285, annettu 18 päivänä helmikuuta 2020, yhteisestä arvonlisäverojärjestelmästä annetun direktiivin 2006/112/EY muuttamisesta pienten yritysten erityisjärjestelmän osalta ja asetuksen (EU) N:o 904/2010 muuttamisesta pienten yritysten erityisjärjestelmän asianmukaisen soveltamisen valvomiseksi tehtävän hallinnollisen yhteistyön ja tietojenvaihdon osalta (EUVL L 62, 2.3.2020, s. 13).